《寄题徐郎中鄱阳高居望云台》
宋代·苏颂

子牟在江海，心存魏阙下。
君居虽远方，不忘朝廷者。
筑室负郊虽，虚堂连广厦。
浮梁江湖间，风物最萧洒。
官罢得优间，一到休车马。
开轩命宾客，棋壶杂觞斝。
园亭助登览，山川入骚雅。
霄汉不可跂，惓惓谁能舍。
目睇西北云，丹成此倾泻。
出还拥旌旟，归复傲林野。
真得吏隐趣，岂累荣名假，
宦游羁绁中，适意如君寡。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。